চলতি বছর ১৮ মার্চ রাজশাহী বিশ্ববিদ্যালয় সংলগ্ন নগরীর বিনোদপুর এলাকায় শিবিরের একটি কার্যালয়ে অভিযান চালিয়ে বিপুল পরিমাণ ‘জিহাদি’ বইপত্র জব্দ করে র‌্যাব-পুলিশের একটি দল। এ সময় নেতা-কর্মী ও সমর্থকদের নামের তালিকা, চাঁদা আদায়ের একটি লেজার বই, একটি কম্পিউটারসহ বেশ কিছু জিনিসপত্র জব্দ করা হয়। বইগুলো বস্তায় ভরে নিয়ে যায় পুলিশ। পরে ওই কার্যালয়টি সিলগালা করে দেয়া হয়। উল্লেখ্য, এটি ছিল শিবিরের একটি সমৃদ্ধ পাঠাগার। এই পাঠাগার থেকে শিবিরের শিক্ষার্থীরা জ্ঞান অর্জন করতো। গত ২ জানুয়ারি গাইবান্ধা শহরের সার্কুলার রোডে সুন্দরবন কুরিয়ার সার্ভিসের অফিস থেকে মঙ্গলবার রাতে এক কার্টন ‘জিহাদি’ বই উদ্ধার করে পুলিশ। কার্টনে ৩২ প্রকারের ৯০টি ‘জিহাদি’ বই পাওয়া যায়। সদর থানার ওসি জানান, ঢাকার মগবাজার থেকে বইগুলো পাঠানো হয়েছে। গত ২৩ ফেব্রুয়ারি ইসলামিক টিভির মুন্সীগঞ্জ জেলা প্রতিনিধির মালিকানাধীন আদর্শ কম্পিউটার ট্রেনিং সেন্টারে তল্লাশি চালায় পুলিশ। এ সময় পুলিশ ‘জিহাদি’ বই এবং কম্পিউটারের হার্ডডিস্ক উদ্ধার করে। তবে এ সময় প্রতিষ্ঠানের মালিক উপস্থিত ছিলেন না। এ বছর ২৭ জানুয়ারি রাজধানীর ফতুল্লা থানা পুলিশ বিপুল পরিমাণ ‘জিহাদি’ বইসহ জামায়াত-শিবিরের ৫ সদস্যকে গ্রেফতার করে। তাদের কাছ থেকে প্রায় তিনশ ‘জিহাদি’ বই এবং দু’টি ল্যাপটপ উদ্ধার করা হয়। গত বছর ৫ জুন রংপুর কারমাইকেল কলেজের ওসমানী ছাত্রাবাসের তালা ভেঙে পুলিশ বিপুল পরিমাণ ‘জিহাদি’ বই উদ্ধার করে। ১ মার্চ ২০১০ রাজশাহী বিশ্ববিদ্যালয়ের শহীদ শামসুজ্জোহা, সৈয়দ আমীর আলী ও জিয়াউর রহমান হলে তল্লাশি চালিয়ে দু’টি লাইব্রেরি থেকে প্রায় ছয় হাজার ‘জিহাদি’ ও ইসলামী বই, সিল-প্যাড, শিবিরের কাগজপত্র প্রভৃতি উদ্ধার করে পুলিশ। শামসুজ্জোহা হলের প্রভোস্ট ড. মর্ত্তুজা খালেদ বলেন, বেলা ১১টার দিকে হল শাখা শিবিরের সাধারণ সম্পাদক শরিফুল আলমের কক্ষে শিবিরের রাবি শাখার সাবেক সাধারণ সম্পাদক ‘শরীফুজ্জামান স্মৃতি পাঠাগারের’ সন্ধান পাওয়া যায়। এই পাঠাগার থেকে পুলিশ প্রায় ছয় হাজার ‘জিহাদি’ ও ইসলামী বই, ম্যাগাজিন, সিডি, চাঁদা আদায়ের রসিদ, অ্যালবাম, সিল-প্যাডসহ বিভিন্ন কাগজপত্র উদ্ধার করে। গত বছর ৩ এপ্রিল গোবিন্দগঞ্জ উপজেলার মহিমাগঞ্জ আলিয়া মাদরাসার একটি ছাত্রাবাসে অভিযান চালিয়ে কাউকে গ্রেফতার করতে না পারলেও ১৬টি বিভিন্ন জিহাদি বই উদ্ধার করা হয়। গত ২৪ সেপ্টেম্বর ২০১০ রাজধানীর এলিফ্যান্ট রোডের একটি মেস থেকে বিপুলসংখ্যক ‘জিহাদি’ বইসহ শিবিরের দলিলপত্র উদ্ধার করে নিউমার্কেট থানার পুলিশ। এই মেস থেকে বিপুলসংখ্যক জিহাদি বই, বাংলাদেশের পতাকা, লিফলেট, পোস্টার, টেলিভিশন, ব্যানার, ভিডিও ও অডিও ক্যাসেট প্রভৃতি উদ্ধার করা হয়। গত ২১ জুলাই ২০১০ তারিখে সাতক্ষীরা শহরের মধ্য কাটিয়ার আবুল কালাম আজাদ ও মুন্সিপাড়ার আব্দুর রহমানের বাড়ি থেকে পুলিশ দুই শতাধিক ‘জিহাদি’ বই-পুস্তক উদ্ধার করে। গত ৬ অক্টোবর ২০১০ পিরোজপুরের জিয়ানগর উপজেলার বালিপাড়ার চান সিরাজিয়া মহিলা আলিম মাদরাসা থেকে দুই শতাধিক ‘জিহাদি’ বই-পুস্তক উদ্ধার করে পুলিশ। এখান থেকে তিন জামায়াত কর্মীকে আটক করা হয়। এ বছর ২৯ জানুয়ারি খাগড়াছড়ি পৌর শহরের কলাবাগান এলাকার সমাজ উন্নয়ন পাঠাগার থেকে ‘জিহাদি’ বই, সিডি ক্যাসেট, চাঁদার রসিদ বই প্রভৃতি উদ্ধার করে পুলিশ।